en gl fr gl en gl gl gl sv gl gl nb gl en es gl uk gl gl es gl gl gl pt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl oc gl gl gl gl en gl gl es gl gl gl es fr en en en cs en fr en en sv fr de de fr fr fr sv en fr en ja fr de fr es nb fr de en en sv de de fr en fr it fr de en fr gl gl es gl gl gl gl gl gl fr gl en gl gl gl sv gl gl nb gl en es gl uk gl gl gl de de es gl es gl es es gl it lt gl gl gl es gl pt it it en es pt pt
Marcelo Ndong | Culturalia GZ
Andanzas do Suso de Lameliña
Terceira xornada do Festival Atlántica en Santiago: Gaitazumba, vermú de contos, sesión para bebés e conexión Brasil-Guinea Ecuatorial
Gaitazumba, vermú de contos, sesión para bebés e conexión Guinea-Brasil na terceira xornada de Atlántica en Santiago
·       Luís Prego, Pakolas, Marta Ortiz, Marcelo Ndong e Thomas Bakk encherán Santiago de música e contos este sábado
·       As actividades son gratuítas pero cómpre reservar a través da web festivalatlantica.gal
Chega unha nova xornada do festival Atlántica en Santiago, marcada pola diversidade de propostas e que vai satisfacer a todos os públicos. Haberá música e baile con Luís Prego e Pakolas, contos para bebés con Marta Ortiz e historias de Guinea Ecuatorial e Brasil grazas a Marcelo Ndong e Thomas Bakk. Todas as actividades son gratuítas pero para asistir cómpre reservar o convite a través da web festivalatlantica.gal. O festival está presente na cidade compostelá grazas á Deputación da Coruña, a Xunta de Galicia e o Concello de Santiago.
Ás 12 do mediodía está prevista a sesión de Gaitazumba de Luís Prego e o ‘Vermú de contos’ de Pakolas na praza de Cervantes, unha actividade pensada para gozar en familia coa música e os contos de ambos os dous artistas. Este espectáculo conxunto ten as súas entradas esgotadas pero é posible apuntarse na lista de espera por se hai cancelacións de última hora.
Xa pola tarde, ás 19 horas, no palco da música da Alameda, Marta Ortiz recibirá a un público moi especial: os bebés de entre 0 e 3 anos. Os máis pequechos poderán gozar co espectáculo ‘Canta, buguina, canta!’, unha engaiolante sesión que ten como obxectivo xogar coa palabra e a poesía, coas cancións e contos, cos xogos visuais e sonoros que serán o berce da literatura. As entradas para este espectáculo pódense reservar aquí.
Contos a dúas voces en Bonaval
O sábado pechará as súas actividades cunha función a dúas voces no parque Bonaval. A partir das 21:30 horas, o público adulto ten unha cita con Thomas Bakk e mais Marcelo Ndong e as historias de ‘Contares da terra e do mare’ e ‘Que fan os fang cando contan contos’. Para asistir a este espectáculo cómpre reservar o convite nesta web.
Bakk conta cun repertorio de narrativas orixinais e de tradición oral, que vai da sátira á parábola, sobre temas que abordan valores humanos e sociais, desde os máis remotos tempos ata a actualidade. No que respecta aos contos de Ndong pertencen á cultura fang, con seis millóns de habitantes que se reparten entre Camerún, Gabón, Congo, Brazaville, República Centroafricana e Guinea Ecuatorial. Nestes contos, Marcelo Ndong móvese con precisión e efectividade, complementa o discurso verbal cunha xestualidade elegante e sosteno sobre chiscadelas, referencias e insinuacións.
Luís Prego é mestre de baile e música tradicional dende 1989. Comezou no mundo da danza á idade de catro anos, na escola do prestixioso grupo vigués Lembranzas Galegas. É un estudoso e investigador do folclore tradicional galego e autor dos libros ‘Para cantar e bailar’ (Ed. do Cumio, 2008) e ‘Xogos musicais’ (Ed. do Cumio, 2013). É popular nas redes sociais por ser o creador e administrador do grupo de Facebook Baile e música de Galiza, dedicado a difundir os traballos de campo realizados por toda a xeografía galega desde finais dos 80 ata a actualidade. Tamén é creador e administrador da páxina Un punto ao día con Luís Prego, feita para ensinar e divulgar a riqueza dos pasos do baile solto en Galicia.
Paco Cerdeira, alias Pakolas, é músico, compositor e produtor. Leva dedicándose ao público infantil dende hai case quince anos, cando entrou a formar parte de Mamá Cabra. No 2014 fundou a súa propia banda de música infantil, A Gramola Gominola, coa que publicou os discos ‘Cancións para Desafinar’ e ‘Bravas. O rexurdir da Luz’. No 2018 ganou na categoría Música Infantil dos Premios Galegos da Música Martín Códax. No ano 2015 comeza co seu proxecto en solitario, Pakolas, do que xa foron publicados dous libros-CD: ‘Pakolas’ é ‘Ramona Órbita. A dona do tempo’, ambos editados por Galaxia (Sonárbore).
Marta Ortiz é catalá, de orixe andaluza e vive e conta en Galicia desde o 2007, así que tamén é galega de adopción e corazón. Viviu en varias cidades ata que chegou a Santiago de Compostela, onde namorou dos contos. Conta soa e acompañada, para persoas de calquera idade, con obxectos, co xesto, coa rima e coa música. O seu repertorio nace de contos tradicionais, de historias de vida, de lembranzas incompletas, onde realidade e ficción se encerellan ata que non se sabe onde remata unha e comeza a outra. Tamén forma parte da compañía Tropa de Trapo co músico e narrador Brais das Hortas e é socia fundadora de Charlatana Cooperativa Galega de Artistas.
Thomas Bakk, brasileiro, naceu no Rio de Xaneiro e vive en Portugal desde hai máis de vinte anos. Defínese a si mesmo como “contautor”. É autor, actor, dramaturgo, contador de historias e poeta. Ten máis de 50 obras publicadas, e unha vintena delas foron xa representadas en Portugal, Brasil e Angola. Como letrista ten composto para bandas sonoras teatrais, e mesmo ten participado co músico brasileiro Lenine na creación das letras de “A cor del’ arte” e “Aviso aos navegantes”, pezas teatrais da súa propia autoría. Foi tamén guionista da Rede Globo, profesor de educación artística e investigador literario. Na actualidade centra a súa actividade profesional na narración oral, levando contos creados por el a hospitais, cárceres, ONG e aos máis importantes festivais de narración oral de España e Portugal. Participa con asiduidade en conferencias e sesións de narración en congresos, bibliotecas, librerías, feiras do libro, escolas, facultades, asociacións, espazos culturais, institucións públicas e empresas por todo o país veciño. Nas súas sesións, Bakk adoita narrar e interpretar varias personaxes, utilizando o teatro, a música e a interacción co público nunhas sesións sorprendentes e divertidas.
Marcelo Ndong naceu en Guinea Ecuatorial e con 12 anos ingresou na Escola de Circo da ‘Cidade dos Muchachos’ de Ourense. Formou parte da compañía oficial do ‘Circo dos Muchachos’, onde traballou como acróbata, malabarista, clown e cómico, e coa que realizou xiras por todo o mundo.
En 1976 matriculouse na Universidade de Santiago de Compostela e ese mesmo ano comezou os seus espectáculos como mimo en rúas e locais de España, Francia, Alemaña e Italia. Tamén colaborou en montaxes teatrais, cine e danza con diferentes grupos de Europa e América.
Dende 1990 vive en Guinea e traballa como animador no Centro Cultural Español, como profesor de teatro e director da escola de circo de Malabo. Na actualidade rexenta unha gardaría en Malabo que tódalas tardes se converte nun centro cultural improvisado e alternativo que acolle teatro, baile, maxia ou cine. A súa peripecia vital está recollida no documental ‘Manoliño Nguema’ de Antonio Grunfeld que se proxectará dentro do festival Atlántica o xoves 8 de xullo.
Atlántica fóra de Santiago
Este sábado tamén haberá actividades do festival en Chantada, Outes, Ferrol e Valga. As actividades de Atlántica continuarán ata o vindeiro 11 de xullo e están a se desenvolver por toda Galicia. O programa completo e mais a información sobre os artistas, espectáculos e a reserva de entradas pódese consultar na web do festival. Por mor das cambiantes restricións sanitarias, cómpre consultar a web para coñecer a información máis actualizada sobre reservas e accesos aos espectáculos.
Programación da segunda xornada do Festival Atlántica en Santiago
por martinho | Jun 30, 2021 | Autores/as, Creación, Literaria, Novas, Xeral
As historias da cultura fang e de Brasil, os contos para bebés, as pantasmas da cidade e a tradición oral galega protagonizan a segunda xornada de Atlántica en Santiago
·       Thomas Bakk, Marcelo Ndong, Pavís Pavós, Manuel Gago e Celso F. Sanmartín actuarán en diferentes puntos da cidade ao longo do día
·       As actividades son gratuítas pero cómpre reservar a través da web festivalatlantica.gal
·       En paralelo, Atlántica tamén desenvolve actividades noutros concellos como Ourense, Lalín ou Ferrol
A segunda xornada do festival Atlántica en Santiago chega cun variado programa que será quen de satisfacer a bebés, nenos e adultos. Tamén aos ávidos de historias de culturas afastadas e mais aos que devecen por coñecer os segredos da cidade ou gozar cos contos máis enxebres. Ao longo do día poderase escoitar ao brasileiro Thomas Bakk, ao guineano Marcelo Ndong e aos galegos Pavís Pavós, Manuel Gago e Celso F. Sanmartín. Todas as actividades son gratuítas pero para asistir cómpre reservar o convite a través da web festivalatlantica.gal. O festival está presente na cidade compostelá grazas á Deputación da Coruña, a Xunta de Galicia e o Concello de Santiago.
As actividades do día comezarán con Thomas Bakk e ‘Contares que non calan, contos de bechos que falan’ na zona alta do parque Eugenio Granell a partir das 11:30 horas. Esta sesión é un paseo lúdico polas fábulas memorables que habitan o imaxinario popular, no tempo no que os animais falaban. Conta cun repertorio de historias fabulosas, orixinais e de tradición oral, onde os bechos aparecen personificados con valores humanos, nun xogo narrativo que ten como finalidade discutir a ética e a cidadanía dunha sociedade recreada a partir deses contares que non calan, sobre bichos que falan. Esta actividade está dirixida a nenos maiores de cinco anos e está concertada cos campamentos, pero o aforo completarase con público xeral.
Nesta xornada o guineano Marcelo Ndong brindará unha dobre sesión do seu espectáculo ‘Contos da miña terra’. A primeira será ás 12 da mañá na Biblioteca Pública Ánxel Casal e estará dirixida a nenos con idades comprendidas entre os 3 e os 8 anos. A retirada de convites será posible media hora antes do comezo da función na propia biblioteca. Na segunda sesión, Ndong adaptará as historias para o público familiar e a función será ás 19 horas no parque de Bonaval. Para asistir cómpre reservar a entrada nesta web.
Os contos de Ndong pertencen á cultura fang, con seis millóns de habitantes que se reparten entre Camerún, Gabón, Congo, Brazaville, República Centroafricana e Guinea Ecuatorial. Son esencialmente historias de animais cun comportamento que ensina, desminte, pon en evidencia, alerta e relativiza a vida e as súas dificultades. Nestes contos, Marcelo Ndong móvese con precisión e efectividade, complementa o discurso verbal cunha xestualidade elegante e sosteno sobre chiscadelas, referencias e insinuacións.
Tamén ás 7 da tarde, pero no palco da música da Alameda, os bebés entre 0 e 3 anos poderán gozar co espectáculo ‘Cando chove e vai sol’ de Pavís Pavós. Trátase dunha sesión na que os participantes escoitarán pequenas historias apropiadas para as primeiras idades que falan das cousas cotiás enlazadas con ditos e cancións tradicionais e algunha composta adrede para a función. Os convites para a función pódense reservar nesta web.
As pantasmas de Compostela
Ás 19:30 horas está previsto que comece unha das actividades con mellor acollida do festival: os itinerarios narrados. Desta volta trátase dun veterano, o xornalista e escritor Manuel Gago, que este ano recunca en Atlántica cunha ruta vinculada ao seu libro ‘O sangue das pantasmas’. Os convites para esta actividade esgotáronse axiña e mesmo a lista de agarda xa completou a súa cota.
Os afortunados que poidan acompañar a Gago neste paseo comentado poderán explorar a gran riqueza fantasmal da cidade, a través de aves de ultratumba, nenos desaparecidos, apóstolos vingativos, anciás desconsoladas, espiritistas, voos astrais, cabaleiros atormentados e peregrinos fake. Este itinerario será un camiño entre a realidade e a ficción, entre a imaxinación e os feitos que están -e continúan a estar- na forxa dunha cidade única.
O peche da xornada será no parque de Bonaval ás 21:30 horas e chegará da man e da voz de Celso F. Sanmartín quen debullará as historias que se agochan baixo o suxestivo título de ‘Cando viaxou unha lingua de lume nun carro de herba seca?’, un espectáculo dirixido ao público adulto. Serán 75 minutos na compaña duns dos narradores galegos máis recoñecidos, apaixonado da tradición oral e fervoroso transmisor dela. Esta función contará cunha intérprete de En Lingua De Signos (ELDS). Para asistir cómpre reservar o convite nesta web.
No hay próximos eventos actualmente.
Acto de entrega do Xograr de Outono a Evaristo Calvo no #31FIOT
Camiño Escena Norte bota o pano en Santiago co espectáculo infantil ‘El secreto de Julio Verne’
O humor e a memoria fían a programación da segunda fin de semana do FIOT31
Proxección da película MALENCOLÍA no Auditorio Municipal de Vilalba
‘Papagena’, a ópera electrónica en galego dirixida por ButacaZero, chega a Caldas de Reis este domingo 9 de outubro
Andanzas do Suso de Lameliña
Asociación Cultural Avelino Díaz
Asociación Galega Do Xogo Popular e Tradicional
Caderno De Campo De Antonio Reigosa